CELEX: 32011R1141
Language: sl
Date: 2011-11-10 00:00:00
Title: Uredba Komisije (EU) št. 1141/2011 z dne 10. novembra 2011 o spremembi Uredbe (ES) št. 272/2009 o dopolnitvi skupnih osnovnih standardov na področju varovanja v civilnem letalstvu v zvezi z uporabo varnostnih skenerjev na letališčih EU Besedilo velja za EGP

11.11.2011   
            
            
               SL
            
            
               Uradni list Evropske unije
            
            
               L 293/22
            
         UREDBA KOMISIJE (EU) št. 1141/2011
   z dne 10. novembra 2011
   o spremembi Uredbe (ES) št. 272/2009 o dopolnitvi skupnih osnovnih standardov na področju varovanja v civilnem letalstvu v zvezi z uporabo varnostnih skenerjev na letališčih EU
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 300/2008 Evropskega parlamenta in Sveta z dne 11. marca 2008 o skupnih pravilih na področju varovanja civilnega letalstva in o razveljavitvi Uredbe (ES) št. 2320/2002 (1) ter zlasti člena 4 in Priloge,
   ob upoštevanju naslednjega:
   
               (1)
            
            
               V skladu s členom 4(2) Uredbe (ES) št. 300/2008 mora Komisija sprejeti splošne ukrepe, namenjene spreminjanju nebistvenih določb skupnih osnovnih standardov iz Priloge k navedeni uredbi, tako da jih dopolni.
            
         
               (2)
            
            
               Člen 4(3) Uredbe (ES) št. 300/2008 nadalje določa, da mora Komisija sprejeti podrobne ukrepe za izvajanje skupnih osnovnih standardov na področju varovanja v civilnem letalstvu iz Priloge k navedeni uredbi, kakor jih dopolnjujejo splošni ukrepi, ki jih je Komisija sprejela na podlagi člena 4(2).
            
         
               (3)
            
            
               Zlasti Uredba Komisije (ES) št. 272/2009 (2) o dopolnitvi skupnih osnovnih standardov na področju varovanja v civilnem letalstvu določa splošne ukrepe glede dovoljenih metod varnostnih pregledov potnikov, določenih v delu A Priloge k tej uredbi.
            
         
               (4)
            
            
               Varnostni skenerji so učinkovita metoda za pregledovanje potnikov; treba bi jih bilo vključiti na seznam dovoljenih metod varnostnih pregledov in tako odobriti za uporabo na letališčih EU.
            
         
               (5)
            
            
               Komisija je Znanstveni odbor za nastajajoča in na novo ugotovljena zdravstvena tveganja (SCENIHR) zaprosila, da oceni morebitne posledice za zdravje ljudi, ki bi jih lahko povzročilo ionizirajoče sevanje varnostnih skenerjev. Brez poseganja v Direktivo Sveta 96/29/Euratom z dne 13. maja 1996 o določitvi temeljnih varnostnih standardov za varstvo zdravja delavcev in prebivalstva pred nevarnostmi zaradi ionizirajočega sevanja (3) in Direktivo 2006/95/ES Evropskega parlamenta in Sveta z dne 12. decembra 2006 o uskladitvi zakonodaje držav članic v zvezi z električno opremo, konstruirano za uporabo znotraj določenih napetostnih mej (4), se zaradi varovanja zdravja in varnosti državljanov na tej stopnji na seznam dovoljenih metod varnostnih pregledov dodajo le varnostni skenerji, ki ne uporabljajo ionizirajočega sevanja.
            
         
               (6)
            
            
               Za uporabo varnostnih skenerjev morajo veljati posebna izvedbena pravila, ki uporabo te metode varnostnega pregledovanja, bodisi posamezno bodisi v kombinaciji kot primarno ali sekundarno sredstvo, dovoljujejo pod pogoji, določenimi za varstvo temeljnih pravic. Ta pravila se sprejmejo ločeno na podlagi člena 4(3) Uredbe (ES) št. 300/2008.
            
         
               (7)
            
            
               Z določitvijo posebnih pogojev delovanja za uporabo varnostnih skenerjev in zagotovitvijo možnosti potnikom, da opravijo alternativno metodo pregledovanja, ta uredba, skupaj s posebnimi izvedbenimi pravili, sprejetimi na podlagi člena 4(3) Uredbe (ES) št. 300/2008, spoštuje temeljne pravice in upošteva načela, priznana zlasti z Listino Evropske unije o temeljnih pravicah, vključno s človekovim dostojanstvom, spoštovanjem zasebnega in družinskega življenja, z varstvom osebnih podatkov, otrokovimi pravicami, s svobodo veroizpovedi in prepovedjo diskriminacije. To uredbo je treba uporabljati skladno s temi pravicami in načeli.
            
         
               (8)
            
            
               Komisija bo z industrijo in državami članicami tesno sodelovala pri zagotavljanju, da bodo na letališčih EU čim prej uvedeni samo varnostni skenerji s samodejnim zaznavanjem groženj, s čemer bo odpravljena potreba po analizi slik s strani pregledovalca.
            
         
               (9)
            
            
               Ukrepi iz te uredbe so v skladu z mnenjem Odbora za varnost civilnega letalstva –
            
         SPREJELA NASLEDNJO UREDBO:
   Člen 1
   Priloga k Uredbi (ES) št. 272/2009 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je zavezujoča v celoti in se neposredno uporablja v vseh državah članicah.
      V Bruslju, 10. novembra 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 97, 9.4.2008, str. 72.
   
      (2)  UL L 91, 3.4.2009, str. 7.
   
      (3)  UL L 159, 29.6.1996, str. 1.
   
      (4)  UL L 374, 27.12.2006, str. 10.
   
      PRILOGA
      Pododstavku 1 prvega odstavka dela A Priloge k Uredbi (ES) št. 272/2009 se doda naslednji stavek:
      
                  „(f)
               
               
                  varnostni skenerji, ki ne uporabljajo ionizirajočega sevanja.“